與諸公遊濟瀆泛舟
作者：李頎
朝代：唐

paragraphs: 濟水出王屋，其源來不窮。
洑泉數眼沸，平地流清通。
皇帝崇祀典，詔書視三公。
分官禱靈廟，奠璧沈河宮。
神應每如荅，松篁氣葱蘢。
蒼螭送飛雨，赤鯉噴迴風。
灑酒布瑤席，吹簫下玉童。
玄冥掌陰事，祝史告年豐。
百谷趨潭底，三光懸鏡中。
淺深露沙石，蘋藻生虛空。
晚景臨汎美，亭臯輕靄紅。
晴山傍舟楫，白鷺驚絲桐。
我本家潁北，開門見維嵩。
焉知松峰外，又有天壇東。
左手正接䍦，浩歌眄青穹。
夷猶傲清吏，偃仰狎漁翁。
對此川上閑，非君誰與同。
霜凝遠村渚，月靜蒹葭叢。
茲境信難遇，爲歡殊未終。
淹留悵言別，煙嶼夕微濛。